กรณีศึกษา iberry จากไอศกรีม สู่อาณาจักรร้านอาหาร
รู้หรือไม่ว่า ร้าน iberry, กับข้าว’กับปลา, รส’นิยม, iBERISTA, Café Pla, โรงสีโภชนา และโรงสีริมน้ำ มีเจ้าของคนเดียวกัน รวมทั้งยังเป็นหุ้นส่วนของร้านทองสมิทธ์ และแซ่บอีลี่ อีกด้วย..  ร้านไอศกรีมยอดนิยมในบ้านเรา มองไปทางไหน ก็พบว่าเป็นแบรนด์ต่างชาติ แต่มีร้านไอศกรีมแบรนด์ไทยอยู่หนึ่งแบรนด์ ที่มีชื่อเสียงไม่เบา  นั่นก็คือ “iberry” ร้านที่จำหน่ายไอศกรีมหลากสไตล์ รวมถึงไอศกรีมรสผลไม้ไทยๆ
12 ธ.ค. 2562

กรณีศึกษา iberry จากไอศกรีม สู่อาณาจักรร้านอาหาร / โดย ลงทุนแมน
รู้หรือไม่ว่า ร้าน iberry, กับข้าว’กับปลา, รส’นิยม, iBERISTA, Café Pla, โรงสีโภชนา และโรงสีริมน้ำ มีเจ้าของคนเดียวกัน รวมทั้งยังเป็นหุ้นส่วนของร้านทองสมิทธ์ และแซ่บอีลี่ อีกด้วย..
ร้านไอศกรีมยอดนิยมในบ้านเรา มองไปทางไหน ก็พบว่าเป็นแบรนด์ต่างชาติ
แต่มีร้านไอศกรีมแบรนด์ไทยอยู่หนึ่งแบรนด์ ที่มีชื่อเสียงไม่เบา 
นั่นก็คือ “iberry” ร้านที่จำหน่ายไอศกรีมหลากสไตล์ รวมถึงไอศกรีมรสผลไม้ไทยๆ
จุดเริ่มต้นของการเดินทาง สู่เจ้าของร้านอาหารมากมายนี้ เกิดเมื่อปี พ.ศ. 2542 หรือ 20 ปีก่อน
อดีตแอร์โฮสเตส คุณอัจฉรา บุรารักษ์ หรือ คุณปลา
ได้ตัดสินใจลาออกจากงานที่สาวๆ ต่างใฝ่ฝัน เพราะรู้สึกว่าเป็นงานที่ไม่ใช่ตัวตนจริงๆ ของเธอ
เธอได้มุ่งสู่การเป็นผู้ประกอบการ โดยร่วมกับพี่ชายเปิดร้านไอศกรีมโฮมเมดเล็กๆ ในซอยสุขุมวิท 24
ที่เป็นร้านไอศกรีมก็เพราะว่า ตอนคุณปลาไปต่างประเทศมีโอกาสได้เห็น ร้านขายไอศกรีมเจลาโตที่นั่น
และเห็นว่าน่าสนใจดี บวกกับเธอเป็นคนชื่นชอบไอศกรีมเป็นทุนเดิม 
ดังนั้น การเปิดร้านไอศกรีมจึงเป็นตัวเลือกแรกๆ ในใจ
ตอนเริ่มเปิดร้าน เธอมีอายุเพียง 23 ปีเท่านั้น และไม่มีความรู้พื้นฐานด้านธุรกิจเลย
อย่างไรก็ตาม ถึงจะไม่มีประสบการณ์และความรู้ 
คุณปลาก็ไม่หวั่น และมุ่งเดินหน้าตามความเชื่อของตนเอง เพราะเธอคิดว่าอายุยังน้อยอยู่ ถึงล้มไปก็ไม่เป็นไร สามารถหางานทำใหม่ได้
แต่กลับกัน หากอายุมากแล้ว ถึงมีประสบการณ์และความรู้มากขึ้น ก็อาจกลายเป็นคนที่ไม่กล้าเริ่มต้นทำธุรกิจแทน เพราะรู้ไปหมด กลัวไปหมด
ในช่วงแรกๆ ธุรกิจค่อนข้างลำบาก เพราะคนไม่ค่อยรู้จักร้านกัน
และการจะสร้างการรับรู้ให้ลูกค้าหรือโปรโมตร้าน ก็ไม่ง่ายเหมือนสมัยนี้ เพราะยังไม่มีโซเชียลมีเดีย
ต้องอาศัยบรรดาสื่อหนังสือพิมพ์ ทีวี วิทยุ ซึ่งมีค่าใช้จ่ายสูง ร้านสู้ไม่ไหว
ดังนั้นการบอกปากต่อปากของลูกค้า จึงเป็นตัวเลือกเดียวที่จะขยายชื่อเสียงของร้านออกไปได้
ซึ่งไพ่เด็ด ที่คุณปลาใช้กับร้าน iberry จนทำให้กลุ่มลูกค้าต่างบอกเล่าปากต่อปากได้
ก็คือ เรื่องความแปลกใหม่ และการดีไซน์ของร้าน
ในสมัยนั้นร้านไอศกรีมแบบโฮมเมดไม่ค่อยมีกัน และ iberry เป็นร้านแรกๆ ที่สร้างสรรค์ไอศกรีมโดยการนำผลไม้ไทยและทั่วโลก มาแปรรูปทำเป็นไอศกรีม
ทำให้ร้าน iberry เป็นศูนย์รวมความแปลกใหม่ และไอศกรีมหลากสไตล์ ทั้งสไตล์อิตาเลียน, ญี่ปุ่น, อเมริกัน, ไทย อาทิ รสกระท้อน, มะดัน, มะขาม, ลิ้นจี่, สับปะรด, มะยม, มังคุด, ส้มจี๊ด, ทุเรียน, มะม่วงน้ำดอกไม้, มะพร้าวน้ำหอม, แอปเปิล, เงาะ, ขนุน, ลำไย, บลูเบอร์รี, กีวี, เสาวรส ฯลฯ จนตอนนี้มีกว่า 100 รสชาติ
เรื่องนี้ถือเป็นการเติมเต็มช่องว่างของตลาด เพราะยังไม่มีผู้เล่นรายใดเริ่มทำมาก่อน
ส่วนเรื่องการดีไซน์ของร้าน 
จริงๆ แล้วอีกสิ่งที่คุณปลามีความหลงใหลไม่แพ้ไอศกรีม คือ เรื่องการออกแบบ และดีไซน์
ถึงขนาดว่า ก่อนจะมาเปิดร้านไอศกรีม เธอเคยมีความคิดที่จะเข้าทำงานในวงการแฟชั่น
ดังนั้น เธอจึงใส่ใจต่อการดีไซน์ร้าน iberry รวมถึงร้านอาหารอื่นๆ ในเครือ ที่ได้แตกไลน์มาภายหลัง 
ทั้งเรื่องรูปแบบร้าน โทนสีของร้าน ของตกแต่ง และรายละเอียดเล็กๆ น้อยๆ เพื่อให้ร้านดูสวยงาม มีความคลาสสิก หรือหรูหรา
ที่สำคัญแต่ละร้าน แต่ละสาขา อาจมีดีไซน์ไม่เหมือนกัน ขึ้นอยู่กับทำเลที่ตั้งว่าเหมาะกับบรรยากาศ และกลุ่มเป้าหมายแบบไหน
ซึ่งเรื่องนี้นอกจากทำให้ร้านดูโดดเด่นขึ้นมาแล้ว ยังช่วยสร้างบรรยากาศที่เป็นเอกลักษณ์เฉพาะตัวให้กับทางร้าน เพื่อให้ลูกค้าประทับใจ และจดจำได้มากขึ้น
ด้วยเรื่องความแปลกใหม่ และดีไซน์ของร้าน ทำให้ iberry เริ่มเป็นที่รู้จักมากขึ้น และค่อยๆ ขยายสาขาเพิ่มเป็นสอง เป็นสามสาขา และเรื่อยมาจนปัจจุบันนี้
แม้ร้านไอศกรีมจะประสบความสำเร็จเกินกว่าที่ใจของคุณปลาหวังแล้ว 
แต่ด้วยไลฟ์สไตล์ของเธอที่ชอบหาร้านอาหารอร่อยๆ ทานเป็นประจำ
และความคิดที่ว่า ถ้าเข้ามาในแวดวงนี้แล้ว ต้องพัฒนาอยู่ตลอด 
การมีเพียงร้านไอศกรีมอย่างเดียวอาจเสี่ยงเกินไป
ซึ่งการสร้างแบรนด์อื่น อย่างร้านอาหารขึ้นมา จะช่วยลดความเสี่ยง และมาเสริมธุรกิจเดิมได้อย่างดี 
เช่น เวลาลูกค้าทานของคาวเสร็จ ก็อาจไปทานของหวานเพิ่ม
เธอจึงได้แรงบันดาลใจให้ก้าวสู่ธุรกิจร้านอาหารอย่างจริงจัง 
และค่อยๆ ขยายแตกไลน์มาสู่ร้านอาหารหลากหลายแบรนด์ จนเรียกรวมๆ ว่า iberry Group
ผลประการการของ บริษัท ไอเบอร์รี่ โฮมเมด จำกัด (iberry Group)
ปี 2559 มีรายได้ 356 ล้านบาท กำไร 41 ล้านบาท
ปี 2560 มีรายได้ 431 ล้านบาท กำไร 54 ล้านบาท
ปี 2561 มีรายได้ 783 ล้านบาท กำไร 56 ล้านบาท
รายได้เติบโตอย่างก้าวกระโดดเนื่องจากการแตกแบรนด์ร้านอาหารใหม่ๆ ให้มากขึ้น 
รวมถึงการขยายสาขาของแบรนด์เดิม
ซึ่ง iberry Group ประกอบไปด้วยแบรนด์
ร้านไอศกรีมโฮมเมดพรีเมียม “iberry”
ร้านอาหารไทยและสวีตคาเฟ่ “กับข้าว’กับปลา”
ร้านก๋วยเตี๋ยวและสตรีตฟูด “รส’นิยม”
ร้านกาแฟ “iBERISTA”
ร้านอาหารไทยและนานาชาติสไตล์คาเฟ่ “Café Pla” 
ร้านอาหารไทยและซีฟูด “โรงสีริมน้ำ”
นอกจากนี้คุณปลายังได้ร่วมหุ้นกับเพื่อน เพื่อเปิดร้านก๋วยเตี๋ยวเรือพรีเมียม “ทองสมิทธ์” และร้านส้มตำ “แซ่บอีลี่”
ซึ่งรวมทุกแบรนด์แล้ว iberry Group ปัจจุบันจะมีสาขารวมกันกว่า 50 สาขา
และทุกร้าน ทุกแบรนด์ก็จะอยู่ภายใต้คอนเซ็ปต์การตกแต่งร้านที่สวยงาม และมีเอกลักษณ์
เรื่องราวของคุณปลา บอกกับเราได้อย่างดีว่า จุดเริ่มต้นของความสำเร็จไม่ได้มาจากความรู้ ไม่ได้มาจากประสบการณ์ หรือโชคเพียงอย่างเดียว
แต่มาจาก “ความกล้า” 
กล้าที่จะเลือกเส้นทางที่ตัวเองเชื่อ กล้าที่จะตัดสินใจเริ่มทำอะไรใหม่ๆ
เหมือนอย่างคุณปลาที่กล้าลาออกจากงานที่ใครหลายๆ คนใฝ่ฝัน
กล้าลองนับหนึ่งใหม่ และแตกไลน์ไปทำธุรกิจที่ตนไม่มีความรู้
เมื่อเรามีความกล้าแล้ว เส้นทางที่จะนำเราไปสู่จุดหมายก็จะค่อยๆ เปิดออก และชัดเจนมากขึ้น.. 
 
ปิดท้ายด้วยข้อมูลที่น่าสนใจ
รู้หรือไม่ ร้านกับข้าว’กับปลา มาจากคำว่า “กับข้าว” กับ “คุณปลา” รวมกัน 
โดยคนที่ตั้งชื่อให้คือ คุณโน้ส อุดม แต้พานิช นั่นเอง..
----------------------
Blockdit โซเชียลมีเดีย รูปแบบใหม่
----------------------
References
-
-
-
-
-
-